গড়িয়ার ৪৫ নম্বর বাসস্ট্যান্ড এলাকায় সিপিএমের পার্টি অফিস দখলের অভিযোগ ঘিরে তাদের সঙ্গে তৃণমূলের একটা চাপানউতোর চলছিলই। এবার তার সঙ্গে যুক্ত হল ডেঙ্গি রাজনীতি।
স্থানীয় সূত্রের খবর, ওই বাসস্ট্যান্ড সংলগ্ন ইএম বাইপাস কানেক্টরের উপরেই সিপিএমের একটি পুরনো পার্টি অফিস ছিল। দলের অভিযোগ, গত ৩ নভেম্বর সেই অফিস দখল করে নেয় তৃণমূল। ম্যাটাডর নিয়ে এসে বার করে নেওয়া হয় অফিসের যাবতীয় জিনিসপত্র। এর প্রতিবাদে শুক্রবার সেখানে সভা করে সিপিএম। অভিযোগ, ওই সভার পরেই সিপিএমের রায়পুর, কেন্দুয়া মোড় এবং কুসুমকাননের পার্টি অফিস ভাঙচুর করে তৃণমূল-আশ্রিত দুষ্কৃতীরা। ভাঙা হয় ‘নভেম্বর বিপ্লব’ উপলক্ষে সাজানো লেনিনের কাটআউটও।
সিপিএমের দক্ষিণ ২৪ পরগনা জেলা সম্পাদক শমীক লাহিড়ী বলেন, ‘‘জরুরি অবস্থার সময়েও ওই পার্টি অফিস অক্ষত ছিল। এই জমানায় তা দখল নিল তৃণমূল। এর প্রতিবাদ করায় ফের আমাদের তিনটে পার্টি অফিস ভাঙা হয়েছে।’’
৪৫ নম্বর বাসস্ট্যান্ড এলাকাটি ১০১ নম্বর ওয়ার্ডের অধীন। স্থানীয় তৃণমূল কাউন্সিলর বাপ্পাদিত্য দাশগুপ্ত বলেন, ‘‘সংশ্লিষ্ট জায়গায় সিটু’র একটি অফিস ছিল। এলাকার ৩০ জন রিকশচালক সেটা চালাতেন। ওঁরা তৃণমূলে আসার ইচ্ছাপ্রকাশ করেছেন। সে কথা তাঁরা সংশ্লিষ্ট থানায় জানিয়েও দিয়েছেন।’’ তাঁর আরও অভিযোগ, ‘‘ওই এলাকাটি ব্যক্তি মালিকানাধীন। এবং সেই জমির একটা অংশ ওই ব্যক্তি দান করেছিলেন এক সংগঠনকে। শর্ত ছিল, বিনিময়ে একটা পার্ক করতে হবে। সেইমতো একটি শিশু উদ্যান তৈরিও হয়েছিল। কিন্তু ওই পার্টি অফিস থাকায় উদ্যানের পাঁচিল করা যায়নি।’’
সিপিএমের অভিযোগ, এলাকায় এবার প্রচণ্ড ডেঙ্গির উপদ্রব বেড়েছে। এই পরিস্থিতিতেও স্থানীয় কাউন্সিলরের দেখা নেই। বরং তারাই এলাকার চারদিকে ডেঙ্গি মশা নিধনে অভিযান চালিয়েছে। দলীয় নেতৃত্ব আরও জানিয়েছেন, বিরোধী দলের এহেন উদ্যোগকে ভাল চোখে নেননি ডেঙ্গি দমনে ব্যর্থ শাসকদলের স্থানীয় নেতৃত্ব। তার উপর পার্টি অফিস ভাঙা নিয়ে তাদের প্রতিবাদের জেরেই তৃণমূল এই ভাঙচুর চালিয়েছে।
অন্যদিকে বাপ্পাদিত্যের বক্তব্য, ডেঙ্গি দমনে তাঁদের অভিযান অত্যন্ত সফল। সিপিএমের পার্টি ভাঙা প্রসঙ্গে বাপ্পাদিত্য কিছুই জানেন না বলে জানিয়েছেন।